Tisztelt Vállalkozók!

Tájékoztatjuk Önöket, hogy a **feltöltési kötelezettség bevallásának** és **megfizetésének határideje:**

**2018. december 20.**

A vállalkozónak akkor kell az iparűzési adóelőlegét kiegészítenie, ha Tao.-alany és tárgyévet megelőző évi (2017. évi) árbevétele a **100 millió Ft-ot meghaladta**. A bevallást akkor is be kell nyújtania, ha az előleg-kiegészítés összege 0 forint.

A befizetést a Raiffeisen Bank Zrt.-nél vezetett 12001008-01519125-01200005 iparűzési adó beszedési számla javára kell teljesíteni.

A „**Helyi iparűzési adóelőleg-kiegészítés bevallás”** **űrlap** elérhető:

[www.gyongyos.hu](http://www.gyongyos.hu)/Pénzügyek/Önkormányzati elektronikus ügyintézés felületről.

Felhívjuk a figyelmüket, hogy az iparűzési adóelőleg-kiegészítésről szóló bevallás **kizárólag elektronikus úton nyújtható be** az önkormányzati adóhatóságunkhoz!

Az alábbiakban tájékoztatást nyújtunk az állandó jellegű iparűzési tevékenység utáni iparűzési adóelőleg-kiegészítés jogalapját megalapozó jogszabályokról:

A helyi adókról szóló 1990. évi C. törvény (továbbiakban: Htv.) 41. § (9) bekezdése rögzíti, hogy társasági adóelőleg-kiegészítésre kötelezett iparűzési adóalany **köteles** **az adóévre megfizetett iparűzési adóelőleget a várható éves fizetendő adó összegére kiegészíteni.**

A társasági adóról és osztalékadóról szóló 1996. évi LXXXI. törvény (továbbiakban: Tao.) 26. § (10) bekezdése szerint a kettős könyvvitelt vezető belföldi illetékességű adózónak és a külföldi vállalkozónak az adóelőleget az adóévben az adóévi várható fizetendő adó összegére ki kell egészítenie. Az adóelőleg-kiegészítés **nem vonatkozik arra az adózóra,** amelynek az **adóévet megelőző adóévben az éves szinten számított árbevétele nem haladta meg a 100 millió forintot.**

A hivatkozott jogszabályhelyek alapján a 2018. december 20. napjáig **az a vállalkozó köteles a helyi iparűzési adóban az adóelőlegét kiegészíteni**, amely kettős könyvvitelt vezet, és az adóévet megelőző (2017. évi) adóévben az éves szinten számított árbevétele a 100 millió forintot meghaladta. Az iparűzési adóelőleg-kiegészítési kötelezettség a Htv. 52. § 26. pont c)-d) alpontjaiban meghatározott vállalkozókat érinti. Az adóelőleg-kiegészítési kötelezettség a **bevallás benyújtását**, illetve az **előleg-kiegészítés összegének megfizetését** egyaránt **jelenti**.

*Adóelőleg-kiegészítésre nem kötelezett iparűzési adóalanyok:*

* az egyszerűsített vállalkozói adóról szóló 2002. évi XLIII. törvény hatálya alá tartozó (akár kettős könyvvitel vezetésre kötelezett) adóalany,
* a személyi jövedelemadóról szóló 1995. évi CXVIII. törvény hatálya alá tartozó adóalany,
* a kisadózó vállalkozások tételes adójáról és a kisvállalati adóról szóló 2012. évi CXLVII. törvény hatálya alá tartozó kata-alany,
* a kisadózó vállalkozások tételes adójáról és a kisvállalati adóról szóló 2012. évi CXLVII. törvény hatálya alá tartozó kiva-alany (az éves árbevétele a 100 millió forintot elérheti, de nem Tao-alany),
* az adóévet megelőző évben 100 millió forint árbevételt meg nem haladó nettó árbevétellel rendelkező Tao-alany
* az előtársasági formában működő, illetve jogelőd nélkül kezdő vállalkozó, feltéve, hogy a Htv. 41. § (4) bekezdése alapján adóelőleget nem állapított meg és vallott be az előlegfizetési időszakra.

Az adózás rendjéről szóló 2017. évi CL. törvény (továbbiakban: Art.) 2. melléklet II./A)/1./b.) pontja alapján az adózónak a helyi iparűzési adóelőleg-kiegészítés összegéről **az adóév utolsó hónapjának 20. napjáig kell bevallást benyújtania**. Ezen jogszabályhely tartalma és időbeli hatálya értelmében a naptári évvel azonos üzleti évet választó, s előleg-kiegészítésre kötelezett adózónak 2018. december 20. napjáig az adóelőleg-kiegészítés összegét be kell vallania. **Ezzel egyidejűleg** az Art. 3. melléklet II./A)/1./b) pontja alapján a **kiegészítendő adóelőleget meg is kell fizetnie.**

**A naptári évtől eltérő üzleti évet választó** adózó feltöltési kötelezettségére a Htv. 42/F. § tartalmaz külön szabályozást. A társasági adóelőleg-kiegészítésre kötelezett vállalkozónak a helyi iparűzési adóelőleget a várható éves fizetendő adó összegére az (üzleti)adóév utolsó hónapjának 20. napjáig kell bevallania és megfizetnie.

Az adóelőleg-kiegészítés összegének bevallási kötelezettsége azt is jelenti, hogy a Tao. 26. § (10) bekezdése szerinti feltételeknek megfelelő valamennyi adózónak az iparűzési adóban a feltöltési kötelezettség részelemét jelentő **bevallást akkor is be kell nyújtania, ha az előleg-kiegészítés összege „0” Ft**.

**Az adóelőleg-kiegészítés összege:** az adóévben megfizetett adóelőleget az adózónak ki kell egészíteni az adóévi várható adó összegének legalább 90 %-áig.

Amennyiben az adóelőlegek és az adóelőleg-kiegészítés együttes összege nem éri el a végleges (a következő évben bevallott) adó összegének legalább a 90 %-át, akkor az Art. 231. §-a alapján a különbözet után 20 %-os mértékű **mulasztási bírságot** kell fizetni.

Az adóelőleg-kiegészítés összegét Gyöngyös Város Önkormányzata Raiffeisen Bank Zrt-nél vezetett **12001008-01519125-01200005 iparűzési adó beszedési számla javára kell megfizetni.**

Tájékoztatjuk továbbá, hogy az Art., az adóigazgatási rendtartásról szóló 2017. évi CLI. törvény (Air.) 36. §, 79. §, valamint az elektronikus ügyintézés és a bizalmi szolgálatások általános szabályairól szóló 2015. évi CCXXII. törvény (Eüsztv.) alapján 2018. január 1-jétől az 1. § 23. pontja szerinti gazdálkodó szervezetnek minősülő adózó (ideértve az egyéni vállalkozót is) az Eüsztv-ben meghatározott módon, azaz **elektronikus úton köteles** kapcsolatot tartani az önkormányzati adóhatósággal. Ez azt jelenti, hogy az iparűzési adóelőleg-kiegészítésről szóló bevallás is kizárólag elektronikus úton nyújtható be az önkormányzati adóhatóságunkhoz.

Gyöngyös, 2018. december 12.

Pénzügyi és Költségvetési Igazgatóság Adócsoportja